୨୦୨୦ ମାର୍ଚ୍ଚ ୩୧ ସୁଦ୍ଧା ରାଜ୍ୟର ୨୪ଟି କାର୍ଯ୍ୟକ୍ଷମ ଖଣିର ଅବଧି ସରୁଛି : ଆରମ୍ଭ ହେଲା ଇ-ଅକ୍ସନ ପ୍ରକ୍ରିୟା, କିଏ ପାଇବ ? - Prameya News7\n୨୦୨୦ ମାର୍ଚ୍ଚ ୩୧ ସୁଦ୍ଧା ରାଜ୍ୟର ୨୪ଟି କାର୍ଯ୍ୟକ୍ଷମ ଖଣିର ଅବଧି ସରୁଛି : ଆରମ୍ଭ ହେଲା ଇ-ଅକ୍ସନ ପ୍ରକ୍ରିୟା, କିଏ ପାଇବ ?\n9/08/2019 at 6:09 PM\nଭୁବନେଶ୍ବର ୯|୮ଃ ଏମ୍ଏମ୍ଡିଆର ଆମେଣ୍ଡମେଣ୍ଟ ଆକ୍ଟ ୨୦୧୫ ଅନୁଯାୟୀ ୨୦୨୦ ମାର୍ଚ୍ଚ ୩୧ ସୁଦ୍ଧା ରାଜ୍ୟର ୨୪ଟି କାର୍ଯ୍ୟକ୍ଷମ ଖଣିର ଅବଧି ସରୁଛି। ଏବେ ଏହି ସବୁ ଖଣି ଗୁଡ଼ିକର ଇ ଅକ୍ସନ କରାଯିବ। ନିଲାମ ପ୍ରକ୍ରିୟାରେ ଯିଏ ଖଣି ପାଇବେ, ସେମାନଙ୍କର ହେବ ମାଇନ୍ସ । ନିଲାମ ହେବାକୁ ଥିବା କାର୍ଯ୍ୟକ୍ଷମ ଖଣି ମଧ୍ୟରେ ରହିଛି ୧୬ଟି ଆଇରନ୍ ଓର୍ ଖଣି ।\nତେବେ ପୀଢ଼ି ପୀଢି ଧରି ଖଣି ଉତ୍ତୋଳନ କାମ କରୁଥିବା ଏହି ଖଣି ମାଲିକମାନେ ଏବେ ନିଲାମ ପ୍ରକ୍ରିୟାରେ ଭାଗନେବେ ନା ଖଣି ହରାଇବେ । କଣ ହେବ ଏହି ଖଣି ଗୁଡ଼ିକରେ କାମ କରୁଥିବା ଶହ ଶହ ଲୋକଙ୍କ ଭବିଷ୍ୟତ । ପଢନ୍ତୁ ଏହି ରିପୋର୍ଟ...\nଏଥର ରାଜ୍ୟରେ ଥିବା ଖଣି ଗୁଡିକର ହେବ ଇ-ଅକ୍ସନ୍ । ସେଥିପାଇଁ ଆରମ୍ଭ ହୋଇଛି ସରକାରୀ ସ୍ତରରେ ପ୍ରସ୍ତୁତି ।୨୦୨୦ ମାର୍ଚ୍ଚ ୩୧ ସୁଦ୍ଧା, ରାଜ୍ୟର ୨୪ଟି କାର୍ଯ୍ୟକ୍ଷମ ଖଣିର ଅବଧି ସରୁଛି। ଏବେ ଇ ଅକ୍ସନ ମାଧ୍ୟମରେ ରାଜ୍ୟରେ ପିଢ଼ିପିଢ଼ି ଧରି ଖଣି ବ୍ୟବସାୟରେ ରହିଥିବା ବଡ଼ ବଡ଼ ମାଇନ୍ସ ଓନରଙ୍କ ଭାଗ୍ୟ ନିର୍ଦ୍ଧାରଣ ହେବ ।\nଏମାନଙ୍କ ଭିତରେ ରହିଛନ୍ତି କେ.ଜେ.ଏସ୍ ଆଲୁୱାଲିଆ, ସିରାଜୁଦ୍ଦିନ୍, ପି.କେ. ଆଲୁୱାଲିଆ, ପଟ୍ଟନାୟକ ମିନେରାଲ୍ସ , ରୁଙ୍ଗଟା ମାଇନ୍ସ, ଆର୍ପି ସାଓ ପରି କମ୍ପାନି । ତେବେ ଖଣିମାଲିକମାନେ ସେମାନଙ୍କ ପାଇଁ ଆଉକିଛି ଦିନ ଲିଜ୍ ଅବଧି ବଢାଇବା ପାଇଁ ଅନୁରୋଧ କରିଛନ୍ତି।\nଖଣି ନିଲାମୀ ନେଇ ଗଠିତ ଉଚ୍ଚସ୍ତରୀୟ କମିଟି ଆଗରେ ସେମାନଙ୍କ ଦୀର୍ଘ ଅଭିଜ୍ଞତା ଓ ଖଣିଗୁଡ଼ିକରେ କାମ କରୁଥିବା ଶହ ଶହ କର୍ମଚାରୀଙ୍କ ଭବିଷ୍ୟତ ବିଚାରକୁ ନେବାକୁ ସେମାନେ ଅନୁରୋଧ କରିଛନ୍ତି । ଆଗାମୀ ଦିନରେ ଖଣିମାଲିକମାନେ ଇ ଅକ୍ସନ ପ୍ରକ୍ରିୟାରେ ଭାଗ ନେବାକୁ ପ୍ରସ୍ତୁତ ହେଉଛନ୍ତି । ଯଦି ଖଣି ନମିଳେ ଖଣି ଉତ୍ତୋଳନ କ୍ଷେତ୍ରରେ ନିଜର ଅଭିଜ୍ଞତାକୁ ନେଇ ନୂଆ ଖଣି କମ୍ପାନିମାନଙ୍କ ସହ କାମ କରିବାକୁ ପ୍ରସ୍ତୁତ ହେଉଛନ୍ତି ବୋଲି କହିଛନ୍ତି ଖଣି ମାଲିକମାନେ ।\nଇ ଅକ୍ସନ୍ ଦ୍ବାରା ରାଜ୍ୟର ଖଣି ମାଲିକମାନଙ୍କ ରାଜ୍ ଶେଷ ହୋଇ ଯିବକି ? ଖଣି ଅଞ୍ଚଳରେ କାମ କରୁଥିବା ଓଡ଼ିଆ ଶ୍ରମିକ ଓ କର୍ମଚାରୀମାନେ ସେମାନଙ୍କ କାମଧନ୍ଦା ହରାଇବେ କି ? ଏମିତି ଅନେକ ପ୍ରଶ୍ନ ସାମ୍ନାକୁ ଆସୁଛି । ତେବେ ସରକାରଙ୍କ କହିବା କଥା ଇ ଅକ୍ସନ ଦ୍ବାରା ରାଜ୍ୟରେ ମାଇନ୍ସ କ୍ଷେତ୍ରରେ ବଡ଼ ପରିବର୍ତ୍ତନ ଆସିବ ।\nରାଜସ୍ବ ବଢିବା ସହ ବଡ଼ ବଡ଼ ନିବେଶକ ରାଜ୍ୟ ଖଣି କ୍ଷେତ୍ରକୁ ଆସିବେ । ତେବେ ବିଶେଷଜ୍ଞଙ୍କ ମତ ରାଜ୍ୟରେ ଖଣି ସମ୍ପଦର ସଠିକ ଉପଯୋଗ ପାଇଁ ସ୍ଥାନୀୟ ବାସିନ୍ଦା, ଖଣିମାଲିକ ଓ ପ୍ରଶାସନିକ ଅଧିକୀରଙ୍କୁ ନେଇ ଏକ ହାଇଲୋଭେଲ୍ କମିଟି ଗଠନ ହେବା ଆବଶ୍ୟକ ।\nରାଜ୍ୟର ୨୪ କାର୍ଯ୍ୟକ୍ଷମ ଖଣି ସହ, ଆଉ ୧୬ଟି ନୂଆ ଖଣି ଇ-ନିଲାମ ପ୍ରକ୍ରିୟାରେ ସାମିଲ ହେବ। ଏଥିପାଇଁ ଜିଲୋଲୋଜିକାଲ ସର୍ଭେ ସହ ସମସ୍ତ ଆବଶ୍ୟକ ପ୍ରକ୍ରିୟା ସରିଛି ।
